HKG mērķis bija īstenot Vācijas Federatīvajā Republikā, Untropā (Unnas rajonā) esošās kodolelektrostacijas ekspluatācijas izbeigšanas programmu līdz aizsargnožogojuma izveides posmam un pēc tam īstenot nožogoto kodoliekārtu uzraudzības programmu.

JAUNĀKĀS NORISES

2021. gada 7. oktobra vēstulē Hochtemperatur-Kernkraftwerk GmbH (HKG), Hamma, lūdza atkal pagarināt kopuzņēmuma statusu, kas sākotnēji noteikts ar Lēmumu 74/295/Euratom un kas divreiz jau bija pagarināts — ar Padomes 2002. gada 7. maija lēmumu par 11 gadiem, sākot no 1999. gada 1. janvāra, un ar Padomes 2011. gada 17. jūnija lēmumu par 8 gadiem, sākot no 2010. gada 1. janvāra. Šim pagarinājumam būtu arī jāattiecas uz vienlaikus piešķirto atbrīvojumu no nekustamā īpašuma iegādes nodokļa, zemes nodokļa un ilgtermiņa kredīta procentu maksājumiem piemērojamā komerciālās peļņas nodokļa nomaksas. Turklāt HKG lūdza atbrīvojumu no visiem tiešajiem nodokļiem, ko citos gadījumos var uzlikt kopuzņēmumiem, to īpašumiem, aktīviem un ieņēmumiem. Tas lūdza šo atbrīvojumu piemērot visplašākajā īstenojamajā veidā, tam stājoties spēkā no 2018. gada 1. janvāra. Lai gan tālāk norādītais saraksts nav izsmeļošs, skaidrības labad jānorāda, ka HKG lūdza atbrīvojumu no šādiem Vācijā piemērojamajiem tiešajiem nodokļiem:

–Körperschaftsteuer (uzņēmumu ienākuma nodoklis),

–Solidaritätszuschlag (uzņēmumu ienākuma nodokļa solidaritātes papildnodoklis),

–Gewerbesteuer (vietējais uzņēmumu nodoklis),

–Grunderwerbsteuer (nekustamā īpašuma iegādes nodoklis),

–Grundsteuer (zemes nodoklis).

Vācijas valdības paziņojums par HKG lūgumu pagarināt kopuzņēmuma statusu

Savos 2021. gada 23. aprīļa un 2022. gada 6. maija paziņojumos Eiropas Komisijai Vācijas valdība atbalstīja HKG lūgumu pagarināt tā kopuzņēmuma statusu, jo īpaši tālāk uzskaitīto iemeslu dēļ.

THTR aizsargnožogojuma izveides posms būs garāks, nekā pašlaik plānots. Šis posms ir finansiāli nodrošināts līdz 2022. gada 31. decembrim atbilstoši Vācijas federālās valdības, Ziemeļreinas–Vestfālenes federālās zemes, HKG un tā dalībnieku līgumā paredzētajai kārtībai.

Paredzams, ka THTR aizsargnožogojuma izveides posms būs neparasti garš, un tas jo īpaši attiecas uz reaktora betona augstspiediena tvertnes (RCRPV) vēlāku demontāžu, tāpēc gaidāms, ka tiks gūtas jaunas zināšanas par kodolelektrostaciju ekspluatācijas izbeigšanu. Turklāt reaktora augstspiediena tvertnes demontāža, par ko vēl nav pietiekami daudz praktiskas pieredzes, radīs ievērojamas izmaksas. Šādos apstākļos apsaimniekošanas uzņēmuma HKG un tā dalībnieku turpmāka iesaiste ir vajadzīga un Eiropas kopuzņēmuma statusa pagarināšana pēc būtības principā ir pamatota.

HKG ir iesniedzis Komisijas Enerģētikas ģenerāldirektorātam pieteikumu pagarināt tā Eiropas kopuzņēmuma statusu līdz 2027. gada 31. decembrim. Tomēr finansēšanas kārtība pašlaik ir noteikta tikai līdz 2022. gada beigām, un savā 2011. gada 17. jūnija lēmumā Eiropas Savienības Padome atkārtoti uzsvēra, ka šāds periods bija noteicošais iemesls, kāpēc ierobežot piešķirto atvieglojumu ilgumu, un tāpēc Ziemeļreinas–Vestfālenes federālās zemes Finanšu ministrija, ko ietekmēja nodokļu atvieglojumi, ir apstiprinājusi Eiropas kopuzņēmuma statusa pagarināšanu tikai līdz 2022. gada 31. decembrim. Vācijas federālajai valdībai nav nekādu iebildumu pret šāda laika ierobežojuma noteikšanu, turklāt Federālā izglītības un pētniecības ministrija (BMBF) nesaskata nevienu iemeslu, kāpēc Eiropas kopuzņēmuma statuss būtu jāatsaista no iepriekš norādītās finansēšanas kārtības piemērošanas ilguma.

Attiecīgi Vācijas valdība atbalsta HKG Eiropas kopuzņēmuma statusa pagarināšanu līdz 2022. gada 31. decembrim.

SECINĀJUMI

Komisija uzskata, ka Padomes 2011. gadā pieņemtie argumenti par labu HKG kopuzņēmuma statusa pagarināšanai ir spēkā arī tagad; jo īpaši uzņēmuma darbības joprojām ir tās pašas un apstākļi, kuros uzņēmums tās veic, ir identiski.

Vācijas Federatīvās Republikas, Ziemeļreinas–Vestfālenes federālās zemes, HKG un tā dalībnieku noslēgtā vienošanās par HKG darbību finansēšanu ir spēkā tikai līdz 2022. gada 31. decembrim.

Tāpēc Komisija ierosina, lai Padome atbilstoši periodam, par ko vienojušās Vācijas iestādes un HKG, apstiprinātu kopuzņēmuma statusa pagarināšanu līdz 2022. gada 31. decembrim.

2.JURIDISKAIS PAMATS